b'\n_START_ARTICLE_\nAnnantehdas\n_START_PARAGRAPH_\nAnnantehdas, my\xc3\xb6s Pyh\xc3\xa4n Annan rautatehdas oli rautaruukki Suoj\xc3\xa4rven kunnan Karatsalmen kyl\xc3\xa4ss\xc3\xa4 Suomen Neuvostoliitolle luovuttamalla alueella. Se oli toiminnassa vuosina 1809-1905. Tehdasalue sijaitsi Salonj\xc3\xa4rven it\xc3\xa4rannalla Salonj\xc3\xa4rvest\xc3\xa4 Suoj\xc3\xa4rveen laskevan Karatsalmen suulla. Kreivit\xc3\xa4r Anna Orlovoi-Tsesteminski aloitti ruukin toiminnan vuonna 1809, jolloin valmistui koemasuuni Varsinainen tehdasrakennus rakennettiin vuonna 1814. Tehdas kasvoi nopeasti ja vuonna 1850 se oli Suomen suurin masuuni, joka ty\xc3\xb6llisti suoraan tai v\xc3\xa4lillisesti tuhansia ihmisi\xc3\xa4. Tehtaan ensimm\xc3\xa4iset ty\xc3\xb6ntekij\xc3\xa4t tuotiin Moskovan seudulta. Osa heist\xc3\xa4 hakeutui 1800-luvun lopulla Petroskoihin ja Pietariin t\xc3\xb6ihin, mutta osa j\xc3\xa4i Karatsalmelle asumaan. Tehdasalueella oli varsinaisen tuotantolaitoksen lis\xc3\xa4ksi useita ty\xc3\xb6l\xc3\xa4isten asuinkasarmeja ja varastorakennuksia._NEWLINE_Ruukki hy\xc3\xb6dynsi alueen j\xc3\xa4rvist\xc3\xa4 nostettua rautamalmia, joka oli eritt\xc3\xa4in hyv\xc3\xa4laatuista. _NEWLINE_Tarvitsemansa kalkin ruukki sai Hanhijoen seudulta. Ruukki tuotti takki- ja kankirautaa ja muun muassa Ven\xc3\xa4j\xc3\xa4n parhaat kanuunat valmistettiin Annantehtaan tuottamasta raudasta. Tehdas siirtyi Ven\xc3\xa4j\xc3\xa4n vuorihallituksen haltuun 1800-luvun puoliv\xc3\xa4lin j\xc3\xa4lkeen Vuonna 1880 tehdas vaihtoi taas omistajaa, jonka j\xc3\xa4lkeen toiminta supistui. Toiminta loppui kokonaan vuonna 1905. _NEWLINE_Ruukin p\xc3\xa4\xc3\xa4tuote oli vuodesta 1876 alkaen valutykkirauta jota toimitettiin Ven\xc3\xa4j\xc3\xa4n valtion omistamalle Petroskoin valimolle jossa sit\xc3\xa4 k\xc3\xa4ytettiin tykinputkien ja tykinkuulien valmistukseen. 1800-luvun lopulla takkiraudan asemesta valuter\xc3\xa4st\xc3\xa4 voitiin alkaa valmistaa konverttereissa suuressa mittakaavassa ja Ven\xc3\xa4j\xc3\xa4n tykinputkien valmistus siirtyi Uralin alueelle jossa valimot k\xc3\xa4yttiv\xc3\xa4t fosforitonta vuorimalmia. T\xc3\xa4m\xc3\xa4n johdosta Annantehtaan ruukin tuotanto supistui. Kankirauta- ja manufaktuuripaja lopetti toimintansa 1881 ja masuuni suljettiin 1905. Annantehtaalla tuotettiin vuosina 1827\xe2\x80\x931899 takkirautaa yhteens\xc3\xa4 76 208 tonnia ja kankirautaa vuosina 1847\xe2\x80\x931888 712 tonnia.'